**Information vedrørende fjernelse af polypper på børn**

(Adenoide vegetationer)

Information

**Speciallæge i øre- næse- halskirurgi Klavs Boll Nielsen**

Alle mennesker har noget lymfevæv beliggende i slimhinden, i næsesvælgets top- og bagvæg. Hos voksne medfører det kun meget sjældent problemer, idet immunforsvaret er velfungerende, og forholdene i næsesvælget er meget større end hos børn.

De fleste børn har lidt forstørrelse af dette lymfevæv, og i de tilfælde kalder man det for polypper.

**Der kan være flere årsager til, at man vil fjerne polypperne:**

* De fylder så meget, at næsesvælget er lukket til, og vejrtrækningen igennem næsen dermed er besværliggjort. Barnet vil dermed snorke, trække vejret igennem munden og ofte have problemer med at spise.
* Polypvævet lukker af i siderne til det eustakiske rør, således udluftningen af mellemørerne besværliggøres, og der kan derfor opstå væske i mellemørerne.
* Konstant gul snot fra næsen, der ikke lader sig behandle med antibiotika.

Lymfevævet (polypperne) vokser ofte ud igen, og jo yngre barnet er, jo hyppigere vil polypperne igen genere. Man opererer derfor sjældent børn under 1 ½ år og helst først i 2 års alderen.

Indgrebet foregår i fuld bedøvelse.

**Barnet skal møde fastende på operationsdagen**

Når barnet bliver bedøvet slapper alle muskler af. Derfor risikerer man, at maveindholdet løber tilbage gennem spiserøret og ned i barnets lunger, hvis ikke barnets mavesæk er tom.

Derfor er det meget vigtigt, at overholde følgende fasteregler, af hensyn til dit barns sikkerhed.

**Fasteregler for børn (der ikke længere bliver ammet):**

* Barnet må spise indtil 6 timer, før I skal møde. Herefter må barnet IKKE spise mere
* Barnet må drikke indtil 2 timer, før I skal møde. Dog KUN vand, saftevand eller juice (uden frugtkød). Vi anbefaler, at barnet 2 timer før I skal møde indtager et stort glas sukkerholdigt saftevand eller lignende for at undgå utilpashed før og efter operationen.
* OBS! INGEN mælkeprodukter.
* Barnet må indtage sin faste medicin med lidt vand, medmindre andet er aftalt.

**Før operationen:** Det mødetidspunkt i har fået er det forventede tidspunkt, vi vil kalde jer til operationsstuen, hvor jeres barn vil blive bedøvet.

Hvis dit barn har fyldt blære under operationen hænder det at barnet tømmer blæren under bedøvelsen. Det er derfor en god ide at gå på toilettet umiddelbart inden.

Bedøvelsen foregår med en maske, der bliver lagt henover ansigtet. Når barnet indånder bedøvelsesmidlet, falder det hurtigt i søvn.

**Operationen:** Polypperne skrabes væk med et instrument, der føres ind i munden bag om drøblen. Dit barn mærker intet til operationen.

**Efter operationen:** Efterfølgende kan der være lidt smerter det første døgn i forbindelse med, at barnet spiser og drikker, men normalt er der ingen væsentlige gener. Ved behov kan der gives Panodil efter vægt.

Der kan opstå en smule blødning i efterforløbet, men blødningen skal være jævnt aftagende. Der kan opstå enkelte opkastninger med mørkfarvet maveindhold. Dette skyldes, at barnet har sunket lidt blod. Opstår der mod forventning væsentlig frisk blødning i efterforløbet skal i søge skadestue.

Der kan gå op til 1-2 uger, før man kan vurdere resultatet af polypfjernelsen. Barnet må komme i institution dagen efter indgrebet.

Er der noget, du er i tvivl om, kan klinikken kontaktes på operationsdagen til kl. 18.00 på tlf.: 51 92 43 90. Herefter kan klinikken kontaktes på alle hverdage mellem 8 og 10 på tlf.: 43 90 15 99

Der vil normalt være planlagt en kontrol i Øre-næse-halsklinikken efter 4-6 uger.